የመድሓኒት  ፍላጎትና አቅርቦቱን  ለማጣጣም  የባለድርሻ አካላት ተገቢውን ሚና  ሊጫወቱ ይገባል
በአገሪቱ የመድሓኒት ፍላጎትና አቅርቦት እንዲጣጣም ለማድረግ  የሚመለከታቸው  ባለድርሻ  አካላት  በሙሉ ተገቢውን ሚና  ሊጫወቱ እንደሚገባ የመድሓኒት ፈንድና አቅርቦት ኤጀንሲ አስታወቀ ።የኤጀንሲው የህዝብ ግንኙነትና ኮሚኒኬሽን ዳይሬክተር  ወይዘሮ አዱና በሬ ለዋሚኮ እንደገለጹት  በአገሪቱ  በየጊዜው  እያደገ የመጣውን የመድሓኒት  ፍላጎት ከአቅርቦቱ ጋር እንዲጣጣም  ለማድረግ በመድሓኒት አቅርቦት ሰንሰለት ውስጥ የሚገኙ አካላት ተገቢውን ድርሻ መወጣት አለባቸው ።መድሓኒትን ለተጠቃሚዎች ከማድረስ አኳያ ከመድሓኒት ግዥ ጀምሮ  እስከ ሥርጭት ባለው ሂደት  በርካታ አካላት እንደሚሳተፉ የጠቆሙት ወይዘሮ አዱና የመድሓኒት  አቅርቦት እጥረት   ሲያጋጥም  ችግሩ  ከየትኛው አካል የመነጨ መሆኑን ተረጋግጦ የማስተካከያ እርምጃ መውሰድ ያስፈልጋል ብለዋል ።ባለፈው የበጀት ዓመት በአጠቃላይ 18 ነጥብ 8 ቢሊዮን ብር የሚያወጡ መድሓኒቶች  በመላ አገሪቱ መሠራጨታቸውን  የሚናገሩት ወይዘሮ አድና ይህም  ከፍላጎት  አንጻር በቂ ሊባል  የሚችል አይደለም ብለዋል ።የመድሓኒት አቅርቦቱን የተሻለ እንዲሆን ለማስቻል የአገር ውስጥ የመድሓኒት አምራቾች አቅምን  በማሳደግ  መንግሥት  ተጨማሪ  ድጋፍ  ማድረግም  እንደሚጠበቅበት ወይዘሮ አድና አመልክተዋል ።ባለፈው  የበጀት ዓመት የመድሓኒት ፈንድና አቅርቦት ኤጀንሲ  የአገር ውስጥ የመድሓኒት አምራቾች በ1ነጥብ2  ቢሊዮን  ብር ወጪ መድሓኒቶችን ለመግዛት ቢያቅድም  አምራቾቹ  የሚፈለገውን ያህል ምርት ባለማቅረባቸው ምክንያት 52 በመቶ ብቻ የሚሆነውን መግዛቱን አስረድተዋል ።በኢትዮጵያ ከአጠቃላይ  የጤና አገልግሎት  ከሚወጣው  በጀት  40  በመቶ የሚሆነው  ለመድሓኒት ግዥ እንደሚውል  መረጃዎች  ይጠቁማሉ ።       